BG Официален вестник на Европейския съюз 162

32004R0827



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕГЛАМЕНТ (ЕО) № 827/2004 НА СЪВЕТА

от 26 април 2004 година

за забрана на вноса на атлантически едроок тон (Thunnus obesus) с произход от Боливия, Камбоджа, Грузия, Екваториална Гвинея и Сиера Леонe и за отмяна на Регламент (ЕО) № 1036/2001

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133 от него,

като взе предвид предложението на Комисията,

като има предвид, че:

(1) Рибните ресурси, които са подлежащи на изчерпване природни ресурси, трябва да се закрилят, както от гледна точка на биологичното равновесие, така и с оглед на общата безопасност на храните.

(2) През 1998 г. Международната комисия за опазване на рибата тон в Атлантическия океан (ICCAT), по която Европейската общност е страна, прие резолюция 98-18 за незаконния, недеклариран и нерегламентиран улов на видове риба тон от големи кораби в зоната по конвенцията.

(3) Съответните рибни запаси могат да се регулират ефикасно от страните по ICCAT, чиито рибари са длъжни да ограничат улова на видове риба тон, само ако всички държави, които не са страна по конвенцията, сътрудничат със ICCAT и спазват приетите мерки за опазване и регулиране на тези видове.

(4) ICCAT посочи Белиз, Боливия, Грузия, Екваториална Гвинея, Камбоджа, Сейнт Винсент и Гренадини, Сиера Леоне и Хондурас като държави, чиито кораби ловят атлантически едроок тон по начин, които нарушава ефективността на мерките, приети от тази организация за опазване на този вид, и подкрепи твърденията си с данни за улова, търговията и дейността на корабите.

(5) Вносът на едроок тон от Белиз, Екваториална Гвинея, Камбоджа, Сейнт Винсент и Гренадини и Хондурас понастоящем е забранен с Регламент (ЕО) № 1036/2001 на Съвета от 22 май 2001 г. за забрана на вноса на атлантически едроок тон (Thunnus obesus) от Белизе, Екваториална Гвинея, Камбоджа, Сейнт Винсент и Гренадини и Хондурас (1).

(6) ICCAT отчете засиленото сътрудничество с Хондурас за опазване на едроокия тон в Атлантическия океан. На годишното си заседание през 2002 г. тя препоръча премахване на забраната за внос на продукти от атлантически едроок тон под каквато и да е форма, наложена от договарящите страни на Хондурас.

(7) ICCAT отчете напредъка в сътрудничеството с Белиз и Сейнт Винсент и Гренадини за опазване на едроокия тон в Атлантическия океан. На годишното си заседание през 2003 г. тя реши да се вдигне забраната за внос на продукти от атлантически едроок тон под каквато и да е форма от двете страни, считано от 1 януари 2004 г.

(8) Постъпките, предприети от ICCAT по отношение на Боливия, Грузия, Екваториална Гвинея, Камбоджа и Сиера Леоне с оглед спазването от тяхна страна на мерките за опазване и регулиране на запасите от едроок тон в Атлантическия океан не дадоха резултат.

(9) ICCAT препоръча на договарящите страни да вземат съответните мерки за забраната за внос на продукти от атлантически едроок тон под каквато и да е форма от Боливия, Сиера Леоне и Грузия и да продължат забраната за внос на продукти от атлантически едроок тон под каквато и да е форма от Екваториална Гвинея и Камбоджа. Тези мерки ще бъдат прекратени, щом се установи, че риболовните власти на тези страни спазват мерките, взети от ICCAT. Необходимо е прочее тези мерки да бъдат приложени от Комисията, която има изключителни правомощия в случая. Въпреки това, предвид сроковете за нотифициране, приети от ICCAT, забраната за внос на тези продукти от Грузия може да влезе сила само след 1 юли 2004 г.

(10) Тези мерки съответстват на задълженията на Европейската общност по други международни договори.

(11) За да се гарантира прозрачността, е необходимо да бъде отменен Регламент (ЕО) № 1036/2001 и да се замени с настоящия регламент,

ПРИЕ НАСТОЯЩИЯ РЕГЛАМЕНТ:

Член 1

За целите на настоящия регламент „внос“ означава митническите процедури по член 4, параграф 15, букви а) и б) и параграф 16, букви от а) до е) от Регламент (ЕИО) № 2913/92 на Съвета от 12 октомври 1992 г. за създаване на митнически кодекс на Общността (2).

Член 2

1. Забранява се вносът в Европейската общност на атлантически едроок тон (Thunnus obesus) от Боливия, Екваториална Гвинея и Камбоджа с кодовете по Комбинираната номенклатура ex 0301 99 90, 0302 34 00, ex 0302 70 00, 0303 44 00, ex 0303 80 00, ex 0304 10 38, ex 0304 10 98, ex 0304 20 45, ex 0304 90 97, ex 0305 10 00, ex 0305 20 00, ex 0305 30 90, ex 0305 49 80, ex 0305 59 80 и ex 0305 69 80.

2. Забранява се вносът на всякакви преработени продукти от атлантически едроок тон, посочен в параграф 1, с кодове по КН ex 1604 14 11, ex 1604 14 16, ex 1604 14 18 и ex 1604 20 70.

3. Забранява се вносът в Европейската общност на атлантически едроок тон (Thunnus obesus) от Грузия с кодове по КН ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 и ex 0305 69 80.

4. Забранява се вносът на всякакви преработени продукти от атлантически едроок тон, посочен в параграф 3, с кодове по КН ex 1604 14 11, ex 1604 14 16, ex 1604 14 18 и ex 1604 20 70.

Член 3

Настоящият регламент се прилага към количествата от продуктите, посочени в член 2, произхождащи от Боливия, Грузия и Сиера Леоне, за които със съгласието на компетентните национални власти е доказано, че при влизането му в сила са били отправени за Европейската общност и при условие че износът е действителен най-късно до 14 дни от тази дата.

Член 4

1. Регламент (ЕО) № 1036/2001 се отменя.

2. Всяко позоваване на отменения регламент се счита за позоваване на настоящия регламент.

Член 5

Настоящият регламент влиза в сила на седмия ден след публикуването му в Официален вестник на Европейския съюз.

Член 2, параграфи 3 и 4 се прилагат от 1 юли 2004 г.

Настоящият регламент е задължителен в своята цялост и се прилага пряко във всички държави-членки. Съставено в Люксембург на 26 април 2004 година. За Съвета Председател B. COWEN

(1) ОВ L 145, 31.5.2001 г., стр. 10.

(2) ОВ L 302, 19.10.1992 г., стр. 1. Регламент, последно изменен с Регламент (ЕО) № 60/2004 (ОВ L 9, 15.1.2004 г., стр. 8).